Ida Auken (S), 2012-04-20:
Jeg vil gerne takke ordførerne for indlæggene.
Vi skal gøre det så nemt og enkelt for kommunerne som muligt at udvikle bæredygtige og holdbare løsninger på klimaforandringsproblematikken.
Det er netop det, regeringen vil med det her lovforslag, som bl.a. giver kommunerne mulighed for at skræddersy lokalplaner til håndtering af store regnskyl og oversvømmelser.
Med lovforslagets klimadel får kommunerne mulighed for at give klimatilpasningen en central plads i den fremtidige kommunale planlægning.
Lovforslaget er samtidig en vigtig trædesten i regeringens klimatilpasningsindsats.
Lovforslaget indeholder fire tiltag, som alle har været efterspurgt af kommunerne, og som er blevet godt modtaget og hilst velkommen i den forudgående høring.
Det første element er klimalokalplaner.
For at komme på forkant med klimaudfordringerne skal vi tænke i nye og anderledes løsninger.
Vi skal have klimatilpassede, bæredygtige byer; byer med masser af liv og natur og rekreative glæder i stedet for oversvømmede veje og kældre.
Med de nuværende regler kan man kun udarbejde lokalplaner ud fra funktionelle og arkitektoniske begrundelser.
Med lovforslaget får kommunerne et klart og tydeligt hjemmelsgrundlag for at kunne begrunde lokalplaner med tilpasning til klimaforandringerne og forebyggelse af forurening.
Lovforslaget indeholder ud over klimalokalplaner tre konkrete tiltag, der hver især vil forenkle den kommunale sagsbehandling.
Som planloven er i dag, skal kommunerne udarbejde nye lokalplaner som erstatning for forældede og overflødige planer.
Det er planer, hvis indhold måske allerede fremgår af kommuneplanen.
Tiltaget giver ikke en generel mulighed for at erstatte lokalplaner med kommuneplanen, men forældede og overflødiggjorte lokalplaner, som ikke længere har et reelt indhold, kan ophæves.
Det er det unødvendige dobbeltarbejde, som forslaget vil stoppe.
Det andet forenklings- og afbureaukratiseringstiltag vil udvide mulighederne for at lave udbygningsaftaler.
Det vil sige, at der er tale om en frivillig aftale med en grundejer, der aftaler med kommunen, at grundejeren helt eller delvis betaler til en vej eller andre infrastrukturanlæg.
Lovforslaget åbner for udbygningsaftaler i hele kommunen, altså også i landzone og sommerhusområder.
Aftalerne kan fortsat kun indgås frivilligt, og de skal stadig tage hensyn til de begrænsninger, der i forvejen er for udbygning af området.
Aftalerne må heller ikke ændre i indholdet af en byggetilladelse, som grundejeren har eller vil kunne få.
Det tredje forenklingstiltag giver kommunalbestyrelsen mulighed for at uddelegere vedtagelsen af planforslag.
I dag skal alle planforslag forbi kommunalbestyrelsen, før de kan vedtages endeligt.
Lovforslaget gør det muligt at give stående udvalg eller forvaltningen lov til at vedtage planforslag.
Det gælder dog ikke forslag til revision af kommuneplanen eller endelig vedtagelse af den.
Samlet set indeholder lovforslaget fire konkrete forslag til forbedring, forenkling af planloven og afbureaukratisering til gavn for kommuner, borgere og klimatilpasningen.
Så vil jeg bare sige, at jeg selvfølgelig har hørt bekymringen for uddelegering i dag.
Jeg vil sige, at det er helt klart, at borgeren stadig skal høres.
Det bliver der ikke ændret på.
Ethvert medlem af kommunalbestyrelsen kan forlange, at et konkret planforslag bliver bragt op til behandling i kommunalbestyrelsen.
Det er op til kommunalbestyrelsen, hvordan kompetence delegeres, og kommunalbestyrelsen kan til enhver tid tilbagekalde delegationen af beslutningskompetencen.
Så for at give et eksempel kunnne man forestille sig, at et lokalplanforslag har været i høring, og at hverken berørte borgere eller andre interessenter har haft bemærkninger.
Her kan kommunalbestyrelsen f.eks. delegere lokalplanforslaget til endelig vedtagelse i forvaltningen.
Men jeg er villig til at diskutere det her i den kommende proces, og så finder vi nok noget, der kan gøre alle glade og tilfredse og trygge.
Men vi skal bare huske, at afbureaukratisering er vanskeligt.
Det er simpelt hen svært, så vi skal også nogle gange som politikere spørge, om det her er et sted, hvor vi skal gå med tusinde former for livrem og seler, eller tror vi, at kommunalbestyrelserne er så fornuftige, at de godt kan håndtere det.
Det synes jeg er værd at diskutere i den efterfølgende proces, og det ser jeg frem til.